סוזן אנדרסון

סוזן אנדרסון (באנגלית: ; 31 בינואר 1870 – 16 באפריל 1960) הייתה רופאה אמריקאית, אחת מהנשים הראשונות שעסקו ברפואה במדינת קולורדו.

ביוגרפיה 
אנדרסון נולדה בפורט וויין, אינדיאנה. הוריה התגרשו כשהייתה ילדה והיא גדלה עם אביה, אחיה הצעיר וסבתה. לאחר שסיימה את לימודי התיכון בשנת 1891, משפחה עברה לגור בעיירה קריפל קריק, קולורדו (אז מחנה כרייה) בעקבות הבהלה לזהב של קולורדו. למרות כוונותיה לעבוד כמרכזנית, אביה עודד אותה להירשם לבית הספר לרפואה באוניברסיטת מישיגן.

היא סיימה את לימודי הרפואה וקיבלה רישיון לעסוק בתחום בשנת 1897. לאחר מכן שבה לקולורדו בחיפוש אחר עבודה. תחילה התמקמה במחנה הכרייה וטיפלה בכורים ובתושבי האזור, בהם נער שכמעט איבד את ידו לאחר שהיה מעורב בתאונת דינמיט במכרה. רופא שהיה נוכח במקום טען שיש לכרות את היד. מנגד ד"ר אנדרסון התעקשה שניתן לטפל בפציעה הקשה ללא ניתוח, ובכך הצילה את זרועו של הנער. המקרה התפרסם וד"ר אנדרסון בנתה לעצמה מוניטין של רופאה בעלת אומץ ויכולת למנוע ולטפל בזיהום. לאחר כשלוש שנים, ובעקבות מותו של אחיה, עזבה את קריפל קריק ועברה לדנוור. היא פתחה מרפאה אך לאחר זמן לא רב נאלצה לסגור, משום שמטופלים לא סמכו על רופאה שהיא אישה והעדיפו ללכת לרופאים גברים. היא המשיכה אל גרילי בצפון-מזרח קולורדו, שם נאלצה להתפשר ולעבוד במשך שש שנים כאחות למרות השכלתה.

בשנת 1907 נדבקה בשחפת. שיטת הטיפול באותם ימים עודדה חולים לעבור לאזורים בעלי אקלים קר ויבש, ובהתאם לכך עברה ד"ר אנדרסון אל העיירה ההררית פרייזר, ושם נשארה לגור גם לאחר החלמתה. השמועה בדבר רופאה שגרה בקרבת מקום הגיעה לאוזניהם של תושבי האזור, ואלו החלו לפקוד את ביתה. עד מהרה נודעה בקרב המקומיים כד"ר סוזי. אף על פי שלא היו ברשותה סוס או מכונית, הגיעה לכל מקום בו נדרשה, וביצעה ביקורי בית בכל תנאי מזג האוויר. היא טיפלה בתינוקות רכים, ילדים, נשים וגברים כאחד, ובמגוון רחב של מצבים רפואיים, תחלואות ופציעות. משום שרבים היו עניים, התשלום שקיבלה היה בדרך כלל עצי הסקה, דברי מאכל או באמצעות שירותים שניתנו לה כברטר. במשך 49 שנים הייתה הרופאה היחידה בכל אזור פרייז'ר. על מנת להשלים הכנסה, החלה בשנת 1926 לעבוד בחצי משרה כפתולוגית מחוזית.

לעת זקנה שבה אל קריפל קריק, ולאחר מותה נקברה לצד אחיה.

קישורים חיצוניים

הערות שוליים 

רופאות אמריקאיות במאה ה-19
רופאות אמריקאיות במאה ה-20
רופאים אמריקאים
בעלי תואר דוקטור מאוניברסיטת מישיגן
בעלות תואר דוקטור מאוניברסיטת מישיגן
אמריקאים שנולדו ב-1870
אמריקאיות שנולדו ב-1870
אמריקאים שנפטרו ב-1960
אמריקאיות שנפטרו ב-1960